**De Zement**

De Zement is en Bostoff. Een kann dat mit Sand un Water mischen un dor Beton ut maken. Dor boot een Müern, Bodden, Brüchen un anner Saken mit, de stark ween un veel utholen mööt. För Zement bruukt een Kalksteen un Ton. Dat mütt een drögen un fien mahlen. Dat Gemisch warrt op över 1400 Graad hitt maakt. Denn warrt dat afköhlt un noch en Tuur ganz fien mahlt. Dat, wat dor rutkummt, is Zement.

Zement hebbt al de Römers vör 2000 Johren kennt. De Minschen hebbt dat jümmer wedder en Stück beter maakt. Bi dat Brennen kann een anner Saken bigeven, so as Kies Aschen oder annern Kraam. Dat gifft denn en anner Oort vun Zement: He warrt nich so gau oder gauer hart, lett keen Water dör oder warrt bannig hart. Dat de Zement anner Saken binnen deit so as Liem dat maakt, dorför mütt dor Water to. De Zement-Molkeküle verbinnt sik dorbi so mit dat Water, dat een dat achteran nich mehr uteneen kriggt. Toveel Water in de Mischung dröögt naher weg.

Bi’t Zementbrennen mütt een oppassen, dat wegen de Hitten keeneen to Malöör kamen deit. Oppassen mütt een ok op en Flüssigkeit, de dorbi vör Dag kümmt un de nich op de Huut kamen dröfft. Anners verbrennt een sik de Huut. In de modernen Fabriken is dat aver keen Problem mehr. Wenn en Boarbeiter aver to veel Zement oder Mörtel op siene Hannen kriggt, warrt de ganz ruug.